|  |  |
| --- | --- |
|  |  |
| Notat om ny bekendtgørelse om Den Danske Klimaskovfond |  |

# Problemstilling

For at fremme skovrejsning i Danmark foreslås, at der udstedes en ny bekendtgørelse, hvorefter Klimaskovfonden kan opkøbe landbrugsejendomme til markedspris, helt eller delvist nedlægger landbrug og etablerer skov på arealerne, tinglyser fredsskovspligt, og videresælger arealerne inden for en periode på som udgangspunkt ikke over fem år. Vederlaget fra dette salg anvendes til nye opkøb af landbrugsejendomme.

Det er forventningen, at modellen vil være tabsgivende for Klimaskovfonden, da markedsprisen for landbrugsejendomme vil være højere end det vederlag, som Klimaskovfonden vil kunne opnå for ejendommene, når de sælges med fredskovspligt. Det er hensigten, at Klimaskovfonden alene skal eje ejendommene i en begrænset årrække på i udgangspunktet ikke over fem år.

Der kan være forhold, som kan begrunde, at ejerskabet må forlænges før videresalg fx:

* Forlænget/lang myndighedsbehandling af nødvendige tilladelser og krav.
* Hvis nogle af ejendommens jorder skal indgå i en jordfordeling sammen med andre arealer.
* Flaskehalse i leverandørkæden for skovrejsning, fx ved mangel på planter, mandskab eller maskiner. Derudover er det kun muligt at plante træer to gange om året hhv. forår og efterår.
* Sikkerhed for at skovrejsningen er veletableret.
* Selve salgsprocessen kan også trække ud, fx hvis ejendomsmarkedet bremser op pga. usikkerhed, renteforhold eller andet, kan det betyde forlænget tid mellem ejendommen udbydes til salg, og at ejendommen reelt er afhændet pga. ændret prisdannelse.

Det vurderes, at der i lov om Den Danske Klimaskovfond og dens forarbejder er en vis usikkerhed om, hvorvidt den ovenfor skitserede model for opkøb og salg af arealer til etablering af ny skov kan rummes inden for den nuværende hjemmel i loven. På den baggrund vurderes det, at der må udstedes en ny bekendtgørelse, hvor fonden gives klar hjemmel til at anvende modellen.

# Udstedelse af bekendtgørelse om Den Danske Klimaskovfond

**Hjemmelsgrundlag**

Det følger af Lov om Den Danske Klimaskovfond § 4, stk. 1 og 2, og § 6, stk. 2:

*§ 4. Fonden kan for at opnå og fremme sine formål, jf. § 1, stk. 2, og som tillæg til tilsvarende statslige indsatser, anvende følgende former for støtteforanstaltninger og forretningsdispositioner, herunder kombinationer heraf:*

*1) Iværksættelse af, deltagelse i og finansiering af skovrejsning med etablering af skovbryn og udtagning af lavbundsjord.*

*2) Etablering af demonstrationsprojekter, projektering og facilitering af samarbejder mellem investorer og lodsejere eller bistand dertil, jf. nr. 1.*

*3) Betaling af engangskompensation til lodsejere for tabte indtægter forbundet med* skovrejsning med etablering af skovbryn og *udtagning af lavbundsjord, jf. nr. 1, dækning af lodsejeres udgifter forbundet med tinglysning af byrder, rådighedsbegrænsninger m.v., der som projektstøttevilkår skal tinglyses på deres ejendom, samt betaling til leverandører, entreprenører m.fl. for disse aktørers ydelser i de projekter, som støttes af fonden, jf. nr. 1 og 2.*

*4) Salg af CO2-enheder.*

*Stk. 2. Miljøministeren kan på forslag fra bestyrelsen fastsætte regler om andre lignende og formålstjenlige former for støtteforanstaltninger eller forretningsdispositioner, jf. stk. 1.*

*§ 6.**Stk. 2. Fonden kan midlertidigt erhverve og forvalte arealer med henblik på demonstrationsprojekter, jordfordeling, mageskifte eller lignende.*

Hjemmelsgrundlaget for den nye bekendtgørelse er § 4, stk. 2.